Parohia Fabric Vest din Timișoara a găzduit miercuri o întâlnire de lucru cu preoți și voluntari locali care au făcut schimb de bune practici în prevenirea și combaterea traficului de persoane.
La eveniment au participat Părintele Ciprian Ion Ioniță, consilier patriarhal la Sectorul social-filantropic al Administrației Patriarhale și președintele Federației Filantropia, Părintele Cristian Pavel, consilier eparhial și președintele Fundației Filantropia – Timișoara, Alexandra Mararu, asistent proiect din partea Organizației Internaționale de Caritate Creștină (IOCC), și Ana Maria Cordun, asistent social la Agenția Națională Împotriva Traficului de Persoane.
"Această întâlnire de lucru face parte dintr-un cadru mai amplu, în care Federația Filantropia și Organizația Internațională de Caritate Creștină au dezvoltat un proiect de prevenire și informare asupra traficului de persoane destinat preoților și lucrătorilor sociali", a explicat Părintele Consilier Patriarhal Ciprian Ion Ioniță.
"Anul trecut au avut loc traininguri pentru preoți și lucrători sociali, iar anul acesta încercăm să venim cu o reamintire și cu o actualizare a fenomenului traficului de persoane."
"În același timp, dorim să realizăm și anumite grupuri de lucru în care experții noștri de la Federația Filantropia și de la Organizația Internațională de Caritate Creștină să le ofere mai multe informații celor care au participat la curs", a mai precizat Președintele Federației Filantropia.
"De asemenea, formăm grupuri interactive în mediul online, pe rețelele de socializare în care cei care au fost formați pot la rândul lor să ne solicite anumite informații și să discutăm anumite cazuri legate de traficul de persoane."
În martie 2024 se împlinește un an de la debutul unei noi colaborări între International Orthodox Christian Charities (IOCC) și Federația Filantropia a Patriarhiei Române, realizată în parteneriat cu Agenția Națională Împotriva Traficului de Persoane.
Instruirile și workshopurile din cadrul programului au generat o schimbare pozitivă în comunitate, deoarece răspund nevoilor persoanelor vulnerabile și își propun să contribuie la prevenirea situațiilor de trafic.
Preoți, lucrători sociali și voluntari au creat o rețea locală capabilă să intervină în situații de dificultate și să acționeze împreună pentru a proteja victimele traficului de persoane.
Vezi și:
Sursa foto: Mitropolia Banatului
Urmărește-ne pe Telegram: t.me/basilicanews